REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/212-14

29. jul 2014. godine

B e o g r a d

Z A P I S N I K

ŠESTE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 28. JULA 2014. GODINE

 Sednica je počela u 10,00 časova.

 Sednicom je predsedavao Aleksandar Jugović, zamenik predsednika Odbora.

 Sednici su prisustvovali: Milena Turk, Vladimir Đukanović, Mirjana Andrić, Nebojša Tatomir, Dušica Stojković, Sanja Nikolić, Milan Stevanović, Saša Mirković, Aleksandra Jerkov, Branka Karavidić i Ljiljana Nestorović, članovi Odbora.

 Sednici su prisustvovali: Miletić Mihajlović (Nenad Milosavljević) i Mirjana Dragaš (Srđan Dragojević), zamenici članova Odbora.

 Sednici nisu prisustvovali članovi Odbora Milorad Cvetanović, Vesna Marjanović i Mira Petrović, niti njihovi zamenici.

 Sednici su prisustvovali Gordana Čomić i Zoran Babić, narodni poslanici.

 Sednici su prisustvovali predstavnici Ministarstva kulture i informisanja: Ivan Tasovac, ministar, Saša Marković, državni sekretar, Snežana Pečenić, viši savetnik i Dejan Stojanović, samostalni savetnik.

 Na predlog zamenika predsednika Odbora usvojen je sledeći dnevni red :

D n e v n i r e d

1. **Razmatranje Predloga zakona o javnom informisanju i medijima, koji je podnela Vlada, u načelu;**

**2. Razmatranje Predloga zakona o elektronskim medijima, koji je podnela Vlada, u načelu;**

**3. Razmatranje Predloga zakona o javnim medijskim servisima, koji je podnela Vlada, u načelu.**

 Prva tačka dnevnog reda: **Razmatranje Predloga zakona o javnom informisanju i medijima, koji je podnela Vlada, u načelu.**

Uvodne napomene izneo je Ivan Tasovac, ministar kulture i informisanja. Ivan Tasovac je naglasio, da set medijskih zakona, koji će biti razmatrani u načelu, ne samo da uređuju srpsku medijsku scenu na transparentan način i približavaju nas najboljoj evropskoj praksi, već predstavljaju i neophodan zakonski okvir, kako bi građani dobili znatno kvalitetnije i bolje informisanje.

 Kada je reč o Predlogu zakona o javnom informisanju i medijima, ključna novina je da država izlazi iz vlasništva u medijima, sa tačno ograničenim rokom, do 1. jula 2015. godine. Bitne novine su i transparentnost vlasničke strukture u medijima, definisanje javnog interesa u oblasti javnog informisanja, zaštita medijskog pluralizma, kao i projektno sufinansiranje. Sve ove zakonske novine, jasno pokazuju opredeljenje Vlade da omogući potpunu transparentnost, koja će dovesti do poboljšanja svih učesnika na medijskoj sceni.

 U diskusiji povodom ove tačke dnevnog reda učestvovali su: Aleksandra Jerkov, Vladimir Đukanović, Branka Karavidić, Saša Marković, Milan Stevanović i Zoran Babić.

 Aleksandra Jerkov je izrazila nezadovoljstvo što su ovi predlozi zakona ušli u skupštinsku proceduru po hitnom postupku i što su članovi Odbora imali manje od 24 časa da se pripreme za ozbiljnu diskusiju. Aleksandra Jerkov je navela da je očekivala sadržajnije i duže uvodno izlaganje ministra Tasovca, uzimajući u obzir hitnost i važnost ovih predloga medijskih zakona. Zatražila je precizan odgovor šta će biti sa medijima koji se bave informisanjem na jezicima nacionalnih manjina, ukoliko oni budu prepušteni tržištu. Po mišljenju Aleksandre Jerkov takvi medij neće opstati, s obzirom da to nisu programi koji mogu biti komercijalni i profitabilni.

 Vladimir Đukanović smatra da je ovaj Predlog zakona jedan od boljih u Evropi i da se ovi zakoni ne donose po ubrzanoj proceduri, jer se rasprava o ovim zakonima intenzivno vodi poslednje dve godine, ako ne i duže. Pohvalio je Ministarstvo kulture i informisanja, koje je pripremilo ovaj Predlog zakona, jer on precizno definiše šta je medij. Pohvalio je i odredbe Predloga zakona koje se odnose na vlasničku strukturu, jer se po prvi put omogućava da se precizno zna ko je vlasnik određenog medija i odakle se mediji finansiraju. Po prvi put se pojedinim odredbama ovog Predloga zakona sprečava direktan ili indirektan uticaj na uređivačku politiku medija i potrebno je predvideti koje sankcije sleduju ukoliko neko pokuša da izvrši taj uticaj. Po mišljenju Vladimira Đukanovića, kaznene odredbe, predviđene ovim Predlogom zakona su prilično male i trebalo bi ih pooštriti. Takođe, treba preciznije regulisati i uticaj marketinških agencija na medije.

 Branka Karavidić je izrazila nezadovoljstvo što su predlozi zakona uvršteni u skupštinsku proceduru po hitnom postupku i izrazila čuđenje što je Ministarstvo konačan tekst predloga ova tri zakona dostavilo neposrednio pred sednicu Odbora, što podrazumeva da članovi Odbora nisu mogli da se adekvatno pripreme za predložene tačke dnevnog reda. Tražila je objašnjenje u čemu je razlika između teksta predloga zakona koji su bili objavljeni na sajtu Ministarstva kulture i informisanja u prethodnom periodu i teksta koji je ušao dan ranije u skupštinsku proceduru. Branku Karavidić je zanimalo da li su Ministarstvo i Vlada dobili mišljenje Evropske komisije o ova tri predloga zakona, kakvo je mišljenje i stav UNS, NUNS, ANEM i ostalih zainteresovanih za ovu oblast. Takođe, postavila je pitanje predstavnicima Ministarstva, da li su lokalne sredine spremne za projektno („konkursno“) finansiranje i da li će se određenim odredbama Predloga zakona zaštititi građani i javne ličnosti od „medijskog linča“.

 Zoran Babić je pohvalio predloge medijskih zakona i naglasio da su oni reformski i da će se njihovim usvajanjem jasno definisati medijska oblast i obezbediti transparentnost vlasničke strukture u medijima. Donošenje ovih zakona je u skladu sa obećanjima koje je mandatar Vlade dao u svom ekspozeu. Ministarstvo i Vlada su za ovaj set zakona dobili jasnu podršku međunarodne zajednice, Evropske unije i približavaju nas ne samo Evropskoj uniji, već normalnom i modernom društvu kojem težimo. Ovim zakonskim predlozima biće onemogućeno da pojedini „tajkuni“ i političari budu vlasnici medija, što se dešavalo u prethodnim godinama. Donošenje ovih zakona nije u suprotnosti sa Poslovnikom i hitan postupak donošenja ovih zakona je u skladu sa njim. Srpska napredna stranka će podržati ova tri predloga zakona.

 Saša Mirković je pohvalio predloge zakone i istakao da će oni, nakon dve godine javne rasprave, na odličan način regulisati medijsku oblast. Govoreći o sva tri predloga zakona, izneo je svoje mišljenje, da nije dovoljno regulisana oblast kada je reč o kablovskim operaterima, odnosno neregulisana je sama postavke kabl operatera po lokalnim sredinama. Saša Mirković je izrazio nadu da će Ministarstvo nekim podzakonskim aktima ili dopunom zakona preciznije i detaljnije urediti ovu oblast.

 Milan Stevanović je tokom diskusije rekao da je krajnje vreme da se privatizuju mediji, zbog činjenice da se nije znala struktura vlasništva u medijima u prethodnom periodu. Kod nas se u dosadašnjem periodu pod „oreolom neutralnosti i demokratije“ sprovodila nečija politika, odnosno zloupotrebljavani su mediji. Mediji nisu radili u interesu građana, već određenih političkih struktura, kao npr „javni servis“. Predloženi zakon postavlja dobre osnove da se uredi medijska oblast, a od svih činilaca u društvu zavisi koliko će on biti sproveden i implementiran.

 Odgovarajući na postavljena pitanja koja su se čula tokom diskusije, Ivan Tasovac je rekao da je donošenje medijskih zakona veoma bitan korak ka pristupanju Evropskoj uniji i kao takav je predložen po ubrzanoj proceduri. Razmatranje ovih predloga zakona je legitiman i zakonom predviđen proces koji je u skladu i sa Poslovnikom Narodne skupštine i ni na koji način ne narušava njeno dostojanstvo. Imajući u vidu prava nacionalnih manjina, predviđeno je da se u periodu od pet godina moraju zadržati programske strukture i sadržaji na jezicima nacionalnih manjina. Novim Predlogom zakona se predviđa da ukoliko privatizacija medija ne uspe, besplatne akcije će biti ponuđene zaposlenima u određenom mediju. Takođe, regulisana su prava i zaštićeno je dostojanstvo novinara. U sankcionisanju određenih stvari išlo se po principu postupnosti. Kada je o vlasničkoj strukturi reč, predviđeno je pravljenje registra medija, čime se obezbeđuje transparentnost, odnosno javnost podataka o medijima. Tekstovi nacrta predloga zakona koji su bili na sajtu Ministarstva u prethodnom periodu i tekst Predloga koji je ušao u skupštinsku proceduru nisu identični, jer su ih radile različite radne grupe i vremenom se sve više dorađivao i poboljšavao. Evropska komisija pozitivno je ocenila sva tri zakona. Sva novinarska udruženja i organizacije imale su mogućnost da iznesu svoje sugestije i predloge tokom javnih rasprava o nacrtima ovih predloga zakona. Kada je o projektnom finansiranju reč u lokalnim sredinama, ono će doneti potrebni kvalitet na našoj medijskoj sceni, a u narednom periodu će biti doneti podzakonski akti koji će bliže i detaljnije regulisati ovu oblast. Ovi zakoni daju osnove, okvire i mehanizme da u narednom periodu ne dolazi do „medijskog linča“ pojedinaca.

Nakon završene diskusije, **Odbor je**, u skladu sa članom 155. stav 2. Poslovnika Narodne skupštine, **odlučio** većinom glasova (za - 11 glasova, uzdržan - 1, nije glasalo - 2 člana Odbora), **da predloži Narodnoj skupštini da prihvati Predlog zakona o javnom informisanju i medijima, u načelu**. Za izvestioca Odbora na sednici Narodne skupštine određen je Aleksandar Jugović, zamenik predsednika Odbora.

Druga tačka dnevnog reda: **Razmatranje Predloga zakona o elektronskim medijima, koji je podnela Vlada, u načelu.**

Uvodne napomene povodom ove tačke dnevnog reda izneo je Ivan Tasovac, ministar kulture i informisanja. Predlog zakona o elektronskim medijima predstavlja potpuno usklađivanje sa direktivom Evropske unije o audiovizuelnim medijskim uslugama, uvodi potpuno novu terminologiju koja je izlistana u 28 kategorija, reguliše novi institut – medijska usluga na zahtev, jača i osnažuje nezavisnost regulatornog tela u oblasti elektronskih medija, precizno reguliše izdavanje odobrenja i dozvola za pružanje medijskih usluga, sadrži neophodne prelazne odredbe za prelazak sa analognog na digitalno emitovanje. Ovaj Zakon je izuzetno bitan zato što predstavlja preduslov za digitalizaciju a rok za digitalizaciju je 17. jun 2015. godine.

U diskusiji povodom ove tačke dnevnog reda učestvovali su Vladimir Đukanović i Aleksandra Jerkov.

Vladimir Đukanović je podržao Predlog zakona i izneo svoje mišljenje da je on veoma dobar. Takođe, izneo je stav da je ovim zakonskim predlogom trebalo bolje urediti oblast kada su u pitanju kablovski distributeri (naročito u lokalnim sredinama) i regulisati stanje vezano za prekogranične kanale. U državi postoji problem emitovanja prekograničnih kanala koji emituju komercijalni program, od čega novac završava van granica naše zemlje.

Aleksandra Jerkov je naglasila da nema situacije u kojima mediji mogu da propagiraju diskriminaciju ili govor mržnje, bez obzira da li to čine svesno ili ne. Predložila je da se to uvrsti i u prethodni Predlog zakona koji su članovi Odbora razmatrali pod prvom tačkom dnevnog reda.

Nakon završene diskusije, **Odbor**  je, u skladu sa članom 155. stav 2. Poslovnika Narodne skupštine, **odlučio** većinom glasova (za - 11 glasova, nije glasalo - 2 člana Odbora), **da predloži Narodnoj skupštini da prihvati Predlog zakona o elektronskim medijima, u načelu**. Za izvestioca Odbora na sednici Narodne skupštine određen je Aleksandar Jugović, zamenik predsednika Odbora.

Treća tačka dnevnog reda: **Razmatranje Predloga zakona o javnim medijskim servisima, koji je podnela Vlada, u načelu.**

Uvodne napomene povodom ove tačke dnevnog reda izneo je Ivan Tasovac, ministar kulture i informisanja. Predlog zakona predviđa dva javna medijska servisa – „Radio-televiziju Srbije“, sa sedištem u Beogradu i „Radiio-televiziju Vojvodine“, sa sedištem u Novom Sadu, garantuje institucionalnu i finansijsku nezavisnost oba javna servisa, utvrđuje javni interes koji ostvaruje javni servis, detaljno rerguliše organe javnog servisa, njihov delokrug poslova i sastav, reguliše pitanje finansiranja javnog servisa i utvrđuje način kontrole rada i poslovanja javnog servisa. Stupanjem na snagu ovog Predloga zakona biće ukinuta pretplata. Do 1. januara 2016. godine, država će iz budžeta finansirati rad oba javna servisa, sa tačno definisanim procentima, čime će se obezbediti stabilnost da javni servisi mogu da rade i funkcionušu nesmetano i da unaprede kvalitet svog programa. Od 1. januara 2016. godine, taksa postaje jedini način finansiranja javnog servisa. Ovim Predlogom zakona je predviđeno da taksa ne može biti veća od 500 dinara.

U diskusiji povodom ove tračke dnevnog reda učestvovali su Nebojša Tatomir, Saša Marković i Vladimir Đukanović.

Nebojša Tatomir podržava sva tri predloga zakona i naglasio je da je normalno da država ima svoj nacionalni servis kojem će se obezbediti finansiranje od plaćanja odgovarajuće takse, što je slučaj u većini država. Važnost javnog servisa se ogleda u tome što on ne sme da bude ograničen komercijalnim programima, jer javni servis treba da neguje očuvanje nacionalne kulture, običaja, tadicije i nacionalnog identiteta. U RTS nije najveći problem pretplata već treba uvesti novu reorganizaciju i sistematizaciju i tehnološko poboljšanje kapaciteta.

Saša Mirković je upoznao članove Odbora, da u svim razvijenim zemljama sveta postoji taksa kojom se finansiraju javni servisi, tako da su odredbe u ovom Predlogu zakona koje regulišu uvođenje takse za javni servis dobro rešenje. Javni servis mora da ima kompletnu promenu sistema upravljanja, jer je nemoguće da veliki broj radnika koji je trenutno zastupljen u javnom servisu ne može da napravi kvalitetniji i zanimljiviji program. Javni servis mora da ima najveći udeo u gledanosti. Saša Marković je pohvalio predstavnike Ministarstva koji su se oduprli pritiscima da se ovim Zakonom formiraju regionalni javni servisi, koji bi dodatno koštali budžet Srbije.

Vladimir Đukanović je ukazao na probleme koji mogu da se pojave kada dođe do digitalizacije u Srbiji, posebno kada je u pitanju predviđena taksa.

Nakon završene diskusije, **Odbor je**, u skladu sa članom 155. stav 2. Poslovnika Narodne skupštine, **odlučio** većinom glasova (za - 11 glasova, nije glasalo - 2 člana Odbora), **da predloži Narodnoj skupštini da prihvati Predlog zakona o javnim medijskim servisima, u načelu**. Za izvestioca Odbora na sednici Narodne skupštine određen je Aleksandar Jugović, zamenik predsednika Odbora.

Sednica je zvršena u 11,25 časova.

 SEKRETAR ODBORA ZAMENIK PREDSEDNIKA ODBORA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Milica Bašić Aleksandar Jugović